Onthou van die gassertifikaat wanneer jy jou huis verkoop - Jou Geld | Solidariteit WêreldJou Geld | Solidariteit Wêreld
Onthou van die gassertifikaat wanneer jy jou huis verkoop
Vraag: “Ek verkoop tans my huis. Ek het ‘n permanente gas-oond in die huis en die oordragprokureur sê ek moet ‘n gas-nakomingsertifikaat vir dié gastoestel kry. Is dit noodsaaklik en behoort die koper nie hiervoor verantwoordelik te wees nie?”
Antwoord: ‘n Sertifikaat van Nakoming (SVN), ook bekend as ‘n gas-voeldoeningsertifikaat, word regtens vereis vir alle permanent vloeibare gas-installasies in jou huis, en moet bekom word van ‘n gemagtigde persoon of ‘n goedgekeurde inspeksie-owerheid, wat dit veilig verklaar volgens die toepaslike standaarde. Voorbeelde van gas-installasies wat hierdie sertifikaat vereis, sluit in gas-branders, sowel as gas-waterverhitters, ens.
Daar is geen vasgestelde tydperk vir die geldigheid van ‘n SVN nie, maar volgens die 2009 Regulasies met betrekking tot Hoë Druk Toestelle, sal ‘n gemagtigde persoon ‘n SVN uitreik ná ‘n gas-installasie, -aanpassing of verandering aan die installasie, asook waar die gebruiker of eienaarskap verander het. ‘n Huiseienaar het dus ‘n plig om ‘n SVN te bekom wanneer die gastoestel geïnstalleer, verander of aangepas is, én wanneer die eiendom verkoop is.
Daarvolgens, wanneer die eiendom ook al verkoop word moet ‘n nuwe sertifikaat bekom word, ongeag die ouderdom van die bestaande een.
Dit is die verkoper se verantwoordelikheid om hierdie sertifikaat te bekom, tensy die partye kontraktueel ooreengekom het dat die koper die sertifikaat sal bekom. Weet egter dat jy nie kan afsien van hierdie vereiste of kontrak om dit te bekom nie, aangesien nie-nakoming ‘n kriminele oortreding is. In jou geval is die SVN dus ‘n vereiste, en afhangend van jou koopkontrak, is jy as die verkoper waarskynlik daarvoor verantwoordelik om dit te bekom.